**Anne** (6. veebruar 1665 – 1. august 1714) oli Inglismaa ja Šotimaa kuninganna 1702–1707, Iirimaa kuninganna 1702–1714 ja Suurbritannia kuninganna 1707–1714. Ta oli viimane Stuartite dünastiast valitseja.

Anne oli Inglismaa ja Šotimaa kuninga (1685–1688/1689) James II tütar. James valitses pärast oma venna Inglismaa, Šotimaa ja Iirimaa kuninga (1660 (1649)–1685) Charles II surma 1685–1688, kuid kukutati Kuulsa revolutsiooniga, sest oli katoliiklane. Tema kukutamise järel said troonile Anne'i õde Mary II ja tema abikaasa William III (endine Hollandi provintside haldur), kes valitsesid riiki ühiselt ja olid teineteise pärijateks. Mary suri 1694 ja William jäi üksi valitsema. Sellest abielust ei sündinud lapsi ja Anne sai troonipärijaks. Ta sai võimule 1702. aastal, kui William III suri.

28. juulil 1683 abiellus Anne Taani kuninga Christian V venna Jørgeniga, keda Inglismaal hakati nimetama George'iks. Anne rasestus 18 korda, neist 4 lõppes nurisünnitusega ja 8 rasedust surnud lapse sünniga. 3 last surid oma sündimise päeval ja 2 enne kaheaastaseks saamist. Ainult poeg William, Gloucesteri hertsog, elas 11-aastaseks, kuid suri samuti enne oma vanemaid.

Kuninganna Anne valitsemisajal algas Euroopas Hispaania pärilussõda (1701–1714), milles Prantsusmaa ülemvõimupüüdlusi piirata soovivad Euroopa riigid: Suurbritannia kuningriik, Hollandi vabariik, Portugali kuningriik, Preisi kuningriik ja Savoia hertsogkond toetasid Saksa-Rooma keiser Leopold I püüdlusi näha Hispaania troonil endiselt Habsburgide soost kuningat. 

1707. aastal võeti Suurbritannias vastu Uniooniakt, millega Inglismaa ja Šotimaa liideti Suurbritannia kuningriigiks. Seega sai Anne'ist esimene selle, Suurbritannia saart ühendava riigi valitseja.

Anne'i abikaasa George suri 28. oktoobril 1708. Anne ise suri 1. augustil 1714 49-aastaselt podagrasse ja roosi. Ta oli enne surma nii paksuks läinud, et tema kirst pidi olema peaaegu ruudukujuline.

Anne'i lähim sugulane oli tema poolvend James Francis Edward Stuart, kes oli katoliiklane – just sel põhjusel oli tema isa kukutatud. Tarvis oli ettekäänet, mis takistaks Jamesil troonile tõusmast. Selleks võeti 1701 vastu seadus, millega kõik katoliiklased jäeti troonipärimise õigusest ilma: troonile võis saada üksnes protestant. Tosinad genealoogiliselt olulisemad troonipretendendid jäeti sellega kõrvale ja troonipärijaks sai Hannoveri kuurvürstinna Sophia.

Sophia suri paar kuud enne Anne'i. Anne'ile järgnes troonil Sophia vanim poeg, James I tütretütrepoeg George I, kellega algas Hannoveri dünastia Suurbritannias.

Sugupuu
-------

|  |  |  |  |
| --- | --- | --- | --- |
|  **Inglismaa, Šotimaa, Iirimaa ning Suurbritannia kuningannaAnne(1665–1714)**  | Inglismaa, Šotimaa ja Iirimaa kuningas James II ja VII(1633–1701) | Inglismaa, Šotimaa ja Iirimaa kuningas Charles I(1600–1649) | Šotimaa, Inglismaa ja Iirimaa kuningas James VI ja I(1566–1625) |
| Taani printsess Anna(1574–1619) |
| Prantsusmaa printsess Henrietta Maria(1609–1669) | Prantsusmaa ja Navarra kuningas Henri IV (III)(1553–1610) |
| Marie de' Medici(1575–1642) |
| Anne Hyde(1638–1671) | Edward Hyde, esimene Clarendoni krahv(1609–1674) | Henry Hyde |
| Mary Langford |
| Frances Aylesbury(1617–1667) | Sir Thomas Aylesbury, esimene baronet(1576–1657) |
| Anne Denman |

|  |  |  |
| --- | --- | --- |
| Eelnev**William III** | **Inglismaa kuninganna**1702–1707 | Järgnev**Inglismaa ja Šotimaa kuningriigi liitmisel tekkis Suurbritannia kuningriik** |
| Eelnev**William II** | **Šotimaa kuninganna**1702–1707 | Järgnev**Inglismaa ja Šotimaa kuningriigi liitmisel tekkis Suurbritannia kuningriik** |
| Eelnev**William III** | **Iirimaa kuninganna**1702–1714 | Järgnev**George I** |
| Eelnev**Riiki ei eksisteerinud** | **Suurbritannia kuninganna**1707–1714 | Järgnev**George I** |